**РЕПУБЛИКА СРБИЈА**

**НАРОДНА СКУПШТИНА**

**Одбор за дијаспору и Србе у региону**

**10 Број: Службено**

**31. октобар 2012. године**

**Б е о г р а д**

**Б Е Л Е Ш К А**

**са састанка председника Одбора за дијаспору и Србе у региону Александра**

**Чотрића и чланова Одбора са представницима „Напредног клуба“**

Састанак је одржан у среду, 31. октобра 2012. године у Дому Народне скупштине, сала 4, са почетком у 12,00 часова.

У име Одбора су присуствовали: Александар Чотрић, председник и: Александра Ђуровић, Миодраг Линта, др Јанко Веселиновић, Јелена Травар Миљевић и Милорад Стошић, чланови.

У име „Напредног клуба“ састанку су присуствовали др Чедомир Антић, председник Клуба и Милан Динић, Милош Вулевић и Миљан Премовић, чланови.

У уводном обраћању, председник Одбора Александар Чотрић је поздравио присутне и указао да је на претходној седници Одбора за дијаспору и Србе у региону усвојен План рада Одбора, који, између осталог, предвиђа и сарадњу са невладиним организацијама и удружењима у Србији и иностранству, која су ангажована на питањима везаним за однос матице и дијаспоре и положај Срба у региону. Имајући у виду ову чињеницу, као и тему данашњег састанка, по речима председника Одбора, требало би да буде уводни, или припремни, с обзиром на то да се ради о презентацији извештаја о политичким правима српског народа у региону за 2011. и 2012. годину и резултата досадашњег рада „Напредног клуба“, а потом је дао реч председнику „Напредног клуба“ др Чедомиру Антићу.

Др Чедомир Антић је у свом излагању изнео оквирне резултате њиховог истраживања којим су обухваћена политичка права српског народа у Словенији, БиХ, Црној Гори, Мађарској, Румунији, Албанији, Македонији и Хрватској. Пре свега, извештај је фокусиран на три државе у региону: Хрватску, БиХ и Црну Гору. Антић је указао је на чињеницу перманентног смањења српског становништва. С друге стране, сагледавајући факторе унутрашње стабилности, питање наших односа са регионом, рекао је да посебно треба водити рачуна о очувању националног и културног идентитета Срба у региону и дијаспори и унапређењу њихових права, те би државна политика требала у том правцу да буде усмерена. Позитивно оцењујући националне савете националних мањина, Антић је нагласио да равнотежа права националних мањина која је постигунута у Србији требало би да послужи као узор региону. Питање политичких права српске заједнице у региону треба да буде препознато као један од циљева државне политике.

Чланови Одбора су у разговору изнели неколико запажања, која се, пре свега, односе на посматрање положаја српске заједнице у региону у склопу нових околности. Конкретно, када је у питању српска заједница у Хрватској, треба искористити период наредних осам, девет месеци, када Хрватска свакако мора да води рачуна о испуњењу услова за улазак у ЕУ. Транспаренто указивање српске заједнице на проблеме свог положаја и права у Хрватској у том периоду било би од изузетног значаја, јер закаснелим реакцијама не би се постигао никакав помак у положају и политичким правима Срба у Хрватској.

Чланови Одбора су се сложили да је неопходно хитно формирање Канцеларије за дијаспору и Србе у региону, као и да би било од великог значаја образовање Института за питања дијаспоре и Срба у региону.

У разговору око образовања и стипендирања српске деце у дијаспори и региону, нагласили су потребу за изналажењем механизама брже нострификације диплома. Сложили су се да би било од значаја мишљење „Напредног клуба“ у вези са предвиђеним буџетским средствима за дијаспору, као и да „Напредни клуб“ у скорије време у просторијама Народне скупштине организује презентацију на тему представљања Извештаја о политичим правима српског народа у региону, а како би се са овом проблематиком упознали и остали народни посланици, чланови других скупштинских одбора. С тим у вези, представници „Напредног клуба“ су обећали да ће концепт презентације доставити Одбору електронском поштом.

Председник Одбора за дијаспору и Србе у региону, Александар Чотрић се на крају састанка захвалио присутнима и пожелео добру будућу сарадњу са „Напредним клубом“.

Састанак је завршен у 13,25 часова.

**БЕЛЕШКУ САЧИНИЛА**

**СЕКРЕТАР ОДБОРА**

**Весна Матић Вукашиновић**